Source: https://podpora.financnasprava.sk/666143-Uplatnenie--13a-ZDP---oslobodenie-v%C3%BDnosov-z-odpl%C3%A1t-za-poskytnutie-pr%C3%A1va-na-pou%C5%BEitie-alebo-za-pou%C5%BEitie-SW
Timestamp: 2020-02-28 16:35:46+00:00
Document Index: 6316407

Matched Legal Cases: ['§ 13', '§ 13', '§ 13', '§ 2', '§ 13', '§ 13']

Uplatnenie § 13a ZDP - oslobodenie výnosov z odplát za poskytnutie práva na použitie alebo za použitie SW
Úvod > Daň z príjmov > Daň z príjmov právnickej osoby > Odpočet výdavkov na výskum a vývoj > Stanoviská Finančného riaditeľstva SR > Uplatnenie § 13a ZDP - oslobodenie výnosov z odplát za poskytnutie práva na použitie alebo za použitie SW
Podľa § 13a ods. 1 písm. a) zákona o dani z príjmov od dane sú oslobodené príjmy (výnosy) daňovníka uvedeného v § 2 písm. d) druhom bode z odplát za poskytnutie práva na použitie alebo za použitie počítačového programu (softvér), ktorý je výsledkom vývoja vykonávaného daňovníkom a podlieha autorskému právu podľa osobitného predpisu, a to vo výške 50% z týchto odplát (príjmov). Môže daňovník uplatniť oslobodenie výnosov aj v prípade, ak prostredníctvom zmluvy o dielo na objednávku objedná celý počítačový program od externého dodávateľa a v súlade s Autorským zákonom má majetkové práva k danému programu?
Ak si daňovník prostredníctvom zmluvy o dielo na objednávku objedná celý počítačový program od externého dodávateľa, daňovník nesplní podmienku pre oslobodenie podľa § 13a zákona o dani z príjmov z dôvodu, že uvedený softvér nie je výsledkom vývoja vykonávaného daňovníkom, a to i napriek tomu, že v súlade s Autorským zákonom má majetkové práva k danému programu. Ak si daňovník prostredníctvom zmluvy o dielo na objednávku objedná časť počítačového programu od externého dodávateľa, je povinný postupovať podľa § 13a ods. 4 zákona o dani z príjmov.